**V Skalici prebehlo priateľské stretnutie zástupcov ministerstiev životného prostredia Česka a Slovenska.**

8.1.2022 Skalica

V sobotu 8 januára sa v Skalici stretli zástupcovia ministerstiev životného prostredia Slovenska a Česka. Slovenskú stranu zastupoval minister životného prostredia Ján Budaj. Za českú stranu sa ho zúčastnila novovymenovaná ministerka Anna Hubáčková, ktorá vyjadrila pozitívny vzťah k Slovensku a k mestu Skalica. Sama sa totiž narodila v neďalekom meste Hodonín.

*,,Slovensko i město Skalica jsou pro mne srdeční záležitostí, proto jsem ráda přijala pozvání na neformální setkání s jeho primátorkou Annou Miernou a mým přeshraničním kolegou, slovenským ministrem životního prostředí Jánom Budajom.‘‘* ministerka Hubáčková.

Priateľské stretnutie sa týkalo spoločných vízií Baťovho kanálu, plánu obnovy i spracovávaniu škodlivého odpadu. Dôležitým bodom stretnutia bol plán Európskej únie na zníženie emisií skleníkových plynov o 55 % do roku 2030 takzvaný ,,Fit for 55‘‘.

*,,Shodli jsme se na potřebě revitalizačních opatření na řece Moravě, kde máme oboustranné zájmy v ochraně přírody. Při rozhovoru s panem ministrem jsem zdůraznila, že během celého roku, a především během doby, kdy bude Česká republika předsedat Radě Evropské unie, uvítáme úzkou spolupráci. Pozice Česka i Slovenska mají řadu styčných bodů, zejména v pohledu na přípravu balíčku Fit for 55.‘‘* zdôraznila ministerka.

Dôležitosť vo vzájomnej spolupráci zdôraznil aj minister životného prostredia Ján Budaj: *„Pevne verím, že hodnotná diskusia, ktorú sme viedli v priateľskom duchu v Skalici prispeje k dobrej vzájomnej spolupráci v nasledujúcich mesiacoch. Čerstvej ministerke životného prostredia ČR Anne Hubáčkovej prajem najmä veľa síl a odvahy pri správnom rozhodovaní sa.“*

Výsledkom stretnutia je tiež dohoda na príprave spoločného memoranda na spracovávanie škodlivých látok a tiež na ochranu národných parkov.

,,*Mesto Skalica má dlhodobo nadštandardné vzťahy so svojimi českými partnermi. Ochrana životného prostredia je téma, v ktorej má Slovensko a Česko množstvo vzájomných prienikov. Som preto veľmi rada, že sa diskusia o budúcnosti nášho prírodného dedičstva mohla uskutočniť práve v našom meste*.‘‘ povedala primátorka mesta Skalica Anna Mierna.